KIRJALLINEN KYSYMYS P-3594/01

esittäjä(t): Dorette Corbey (PSE) komissiolle

(8. tammikuuta 2002)

Aihe: Uhkaus olla tuomatta uusia lääkkeitä Ranskan markkinoille

Tämän viikon Financial Timesissa kerrotaan, että yhdysvaltalainen lääkealan yritys Pfizer uhkaa olla tuomatta uusia lääkkeitä Ranskan markkinoille, koska Ranskan hallitus ei kannata hintapolitiikan muutosta. Pfizer etsii tukea muiden lääkealan yritysten parista saadakseen nostettua lääkkeiden hintoja.

Miten komissio arvioi tätä Pfizerin uhkausta, ja voidaanko katsoa, että kyseessä on hallitsevan markkina-aseman väärinkäyttö?

Lääkkeiden hinnat Ranskassa ovat eurooppalaisen mittapuun mukaan suhteellisen korkeat ja ne antavat suuntaa muiden maiden hinnoille. Mitä taloudellisia seurauksia lääkkeiden hintojen korotuksella Ranskassa voi olla lääkkeiden hinnoille muissa jäsenvaltioissa?

Katsooko komissio, että Pfizerin uhkaus voi johtaa toimenpiteisiin EY:n perustamissopimuksen 95 artiklan perusteella EY:n perustamissopimuksen 153 artiklan 1 kohdan tavoitteiden toteuttamiseksi, jossa määrätään muun muassa, että yhteisö myötävaikuttaa kuluttajien terveyden, turvallisuuden ja taloudellisten etujen suojaamiseen? Muodostaako Pfizerin uhkaus perustan eurooppalaisen lääkkeiden hintapolitiikan tai muiden toimenpiteiden harkitsemiselle?

Erkki Liikasen komission puolesta antama vastaus

(1. helmikuuta 2002)

Lääkkeiden hinnoittelua ja korvaamista ei ole säännelty yhteisön tasolla. Jäsenvaltioiden on kuitenkin näitä päätöksiä tehdessään noudatettava ihmisille tarkoitettujen lääkkeiden hintojen sääntelytoimenpiteiden avoimuudesta ja niiden soveltamisesta kansallisissa sairausvakuutusjärjestelmissä 21 päivänä joulukuuta 1988 annetussa neuvoston direktiivissä 89/105/ETY(1) säädettyjä avoimuusvaatimuksia.

Vaikka yhteisön lääkelainsäädännössä säädetäänkin, että kaikilla markkinoille saatettavilla lääkkeillä on oltava toimivaltaisen viranomaisen myöntämä lupa, kyseinen lainsäädäntö ei sisällä vaatimuksia luvan saaneen lääkkeen tosiasiallisesta kaupan pitämisestä. Tämä asia on markkinoille saattamista koskevan luvan haltijan päätettävissä.

Yleensä lääkkeiden hintoja Ranskassa ei pidetä yhteisön korkeimpina. Hinnannousu yhdessä jäsenvaltiossa ei automaattisesti vaikuta saman lääkkeen hintaan 14 muussa jäsenvaltiossa. Kaikissa jäsenvaltioissa ei käytetä hintavertailujärjestelmää lääkkeiden hintojen vahvistamisessa, ja maissa, joissa se on käytössä, sen soveltamistavat vaihtelevat.

Komissio ei tässä vaiheessa aio ehdottaa EY:n perustamissopimuksen 95 artiklan (entisen 100 a artiklan) nojalla uutta yhteisön lainsäädäntöä, joka koskisi hinnoittelu- ja korvausjärjestelmiä. Komissio aikoo laatia neuvoston direktiivin 89/105/ETY täytäntöönpanoa koskevan raportin, jonka tuloksena voidaan saada aikaan kyseisen direktiivin toimivuuden parantamiseen tähtääviä päätelmiä. G-10-toiminta kokoaa yhteen lääketeollisuuden, potilasjärjestöjen, kansallisten terveydenhuoltojärjestelmien ja kansallisten ministeriöiden edustajat sekä terveys- ja kuluttaja-asioista ja yritystoiminnasta vastaavat komission jäsenet. Toiminnan yhteydessä on jo tuotu esiin tarve parantaa kansallisten hinnoittelu- ja korvauspäätöksiä koskevien järjestelmien toimintaa yhdenmukaisemman ja nopeamman lääkkeiden markkinoille pääsyn varmistamiseksi.

EY:n perustamissopimuksen 82 artiklan (entisen 86 artiklan), joka koskee määräävän aseman väärinkäyttöä, mahdollinen soveltaminen vaatisi eri tekijöiden arvioimista. Ensiksi olisi määriteltävä jokaista tuotetta vastaavat markkinat yhteisön tuomioistuinten oikeuskäytännön ja komission kilpailuoikeutta koskevien käytänteiden perusteella. Tämän jälkeen olisi arvioitava, onko Pfizer määräävässä asemassa kyseisillä markkinoilla, ja ainoastaan tapauksissa, joissa Pfizer olisi määräävässä asemassa, komissio voisi arvioida tämän aseman väärinkäyttöä. Saatavilla olevien tietojen perusteella komissio ei voi tehdä edes alustavia johtopäätöksiä mistään näistä tapauksista.

(1) EYVL L 40, 11.2.1989.